ຂ່່າວຈາກ: ໜັງສືພິມ ຜູ້ແທນປະຊາຊົນ, ສະບັບວັນທີ 1-4/10/2017
(ສພຊ) ເພື່ອສ້າງຄວາມເຂົ້າໃຈຕໍ່ວຽກງານບໍລິຫານທີ່ດິນ ແລະ ຊັບພະຍາກອນທຳມະຊາດໃຫ້ມີຄວາມເລິກເຊິ່ງ, ສະຖາບັນຄົ້ນຄວ້ານິຕິກຳ ສະພາແຫ່ງຊາດ ໄດ້ຈັດກອງປະຊຸມສຳມະນາ ເພື່ອແລກປ່ຽນຄວາມຮູ້ ແລະ ບົດຮຽນກ່ຽວກັບການບໍລິຫານວຽກງານທີ່ດິນ ແລະ ຊັບພະຍາກອນທຳມະຊາດ ໃຫ້ແກ່ສະມາຊິກສະພາແຫ່ງຊາດ (ສສຊ) ແລະ ສະມາຊິກສະພາປະຊາຊົນຂັ້ນແຂວງ (ສສຂ) ທີ່ ສູນ ຮ່ວມມືສາກົນ ແລະ ການຝຶກອົບຮົມ (ICTC) , ນະຄອນຫຼວງວຽງຈັນ ລະຫວ່າງວັນທີ 28-29 ກັນຍາ 2017, ພາຍໃຕ້ການເປັນປະທານຂອງທ່ານ ຄໍາເຜີຍ ປານມາໄລທອງ ຫົວໜ້າ ສະຖາບັນຄົ້ນຄວ້າ ນິຕິກຳແຫ່ງຊາດ; ມີບັນດາທ່ານ ສສຊ ແລະ ສສຂ, ປະທານ-ຮອງປະທານກຳມາທິການ, ຫົວໜ້າ-ຮອງຫົວໜ້າກົມ, ສູນ, ພະນັກງານພາຍໃນ ສພຊ, ຫົວໜ້າກົມນິຕິກຳ, ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ຕ່າງໜ້າຈາກກະຊວງທີ່ກ່ຽວຂ້ອງ, ຫົວໜ້າໂຄງການບ້ານຈຸດສຸມ (VFI), ຕ່າງໜ້າຈາກອົງການອາຫານ (FAO) ແລະ ຕ່າງໜ້າຈາກ (CAMKID)/OXFAM ເຂົ້າຮ່ວມທັງໝົດ 153 ທ່ານ.
ທັ້ງນີ້ ກໍ່ເພື່ອສະໜັບສະໜູນການປະກອບສ່ວນຄວາມຄິດເຫັນຂອງທ່ານ ສສຊ ແລະ ສສຂ ເຂົ້າໃນຮ່າງກົດໝາຍທີ່ດິນ (ສະບັບປັບປຸງ); ການໃຫ້ສຳປະທານ ແລະ ການໃຫ້ເຊົ່າທີ່ດິນ ໂດຍຜ່ານການສົນທະນາແລກປ່ຽນຄວາມຄິດເຫັນກັນ; ພ້ອມນັ້ນ ເພື່ອເຮັດໃຫ້ການຈັດຕັ້ງປະຕິບັດພາລະບົດບາດຂອງສະພາແຫ່ງຊາດ, ສະພາປະຊາຊົນຂັ້ນແຂວງ ແລະ ອົງການຈັດຕັ້ງທາງສັງຄົມ ໃນການຕິດຕາມກວດກາ ການຈັດຕັ້ງປະຕິບັດກົດໝາຍ ແລະ ບັນດານະໂຍບາຍກ່ຽວກັບທີ່ດິນໃຫ້ມີປະສິດທິພາບທີ່ເພີ່ມຂື້ນ; ເພື່ອຍົກລະດັບຄວາມຮູ້ ແລະ ປະສົບການກ່ຽວກັບວຽກງານການຄຸ້ມຄອງທີ່ດິນ ແລະ ຊັບພະຍາກອນທຳມະຊາດໃຫ້ແກ່ ສສຊ ແລະ ສສຂ ພ້ອມດ້ວຍພະນັກງານທີ່ເປັນເສນາທິການໃຫ້ແກ່ກຳມາທິການຕ່າງໆ.